A botrányok által tarkított 45. César-díj átadó ünnepség és az Akadémia elnökségének lemondása után 2020 őszén megújult a szervezet és annak vezetése. Az új alapszabályzat megszüntette az automatikus „saját jogú” státuszt, amely az egykori elnököknek, filmes szervezetek vezetőinek, Oscar-díjasoknak stb. járt, ezzel a küldöttek közül kizártak 18 „történelmi tagot” – a távozók között volt Alain Terzian egykori elnök, Roman Polański rendező, a botrányok egyik alanya, Costa-Gavras rendező, Margaret Menegoz producer, Régis Wargnier rendező, Thomas Langmann producer. A 164 küldött (82 nő és 82 férfi) alkotta új közgyűlés, amelyet egy elnök és egy ellenkező nemű alelnök vezet, demokratikus, s egyben paritásos alapon áll.